เกิดวาตภัยในพื้นที่ 9 จังหวัด บ้านเรือนประชาชนได้รับความเสียหาย 40 หลัง ปัจจุบันสถานการณ์คลี่คลายแล้วทุกจังหวัด
กรมป้องกันและบรรเทาสาธารณภัย รายงานสถานการณ์หย่อมความกดอากาศต่ำปกคลุมประเทศไทยตอนบน ประกอบกับลมตะวันออกเฉียงใต้ที่พัดปกคลุมภาคเหนือ ภาคตะวันออกเฉียงเหนือ ภาคกลาง ภาคตะวันออก ภาคใต้ รวมถึงกรุงเทพมหานครและปริมณฑล ส่งผลให้เกิดฝนฟ้าคะนองและลมกระโชกแรง โดยในรอบ 24 ชั่วโมงที่ผ่านมา เกิดวาตภัยในพื้นที่ 4 จังหวัด ได้แก่ เชียงใหม่ ยโสธร สุรินทร์ และอุบลราชธานี รวม 6 อำเภอ 8 ตำบล 13 หมู่บ้าน บ้านเรือนประชาชนได้รับความเสียหาย 40 หลัง ส่วนตั้งแต่วันที่ 20 เมษายนที่ผ่านมา จนถึงปัจจุบัน (23 เม.ย. 64) มีพื้นที่ประสบวาตภัย 9 จังหวัด รวม 12 อำเภอ 17 ตำบล 30 หมู่บ้าน บ้านเรือนได้รับความเสียหาย 153 หลัง ผู้บาดเจ็บ 1 ราย และผู้เสียชีวิต 1 ราย ในจังหวัดสุรินทร์ แยกเป็น ภาคเหนือ 2 จังหวัด ได้แก่ เชียงใหม่ และลำพูน , ภาคตะวันออกเฉียงเหนือ 5 จังหวัด ได้แก่ ขอนแก่น ยโสธร นครราชสีมา อุบลราชธานี และสุรินทร์ , ภาคกลาง ได้แก่ลพบุรี , ภาคใต้ ได้แก่ นครศรีธรรมราช ปัจจุบันสถานการณ์คลี่คลายแล้วทุกจังหวัด กรมป้องกันและบรรเทาสาธารณภัยได้ประสานจังหวัด องค์กรปกครองส่วนท้องถิ่นและหน่วยงานที่เกี่ยวข้องเร่งให้การช่วยเหลือผู้ประสบภัย โดยสำรวจและประเมินความเสียหาย เพื่อดำเนินการช่วยเหลือตามระเบียบกระทรวงการคลังฯ ต่อไป ทั้งนี้ ประชาชนสามารถแจ้งเหตุและขอความช่วยเหลือทางไลน์ “ปภ.รับแจ้งเหตุ1784” และสายด่วนนิรภัย 1784 ตลอด 24 ชั่วโมง